PMIndiaData/PMIndiaSum huggingface dataset:
ଇସ୍ରାଏଲ ପ୍ରଧାନମନ୍ତ୍ରୀଙ୍କ ଭାରତ ଗସ୍ତ ଅବସରରେ ହୋଇଥିବା ବୁଝାମଣାପତ୍ର/ରାଜିନାମାର ତାଲିକା (ଜାନୁୟାରୀ 15, 2018)

କ୍ରମିକ ସଂଖ୍ୟା ବୁଝାମଣାପତ୍ର/ରାଜିନାମା/ସହମତି ପତ୍ର ଆଦାନପ୍ରଦାନ ଭାରତ ପକ୍ଷ ଇସ୍ରାଏଲ ପକ୍ଷ 1 ଭାରତ ଏବଂ ଇସ୍ରାଏଲ ମଧ୍ୟରେ ସାଇବର ସୁରକ୍ଷା ସହଯୋଗ ନେଇ ବୁଝାମଣାପତ୍ର ଶ୍ରୀ ବିଜୟ ଗୋଖଲେ, ସଚିବ (ପୂର୍ବ ଭାଗ) ମିଷ୍ଟର ୟୁଭାଲ ରୋଟେମ, ମହାନିର୍ଦ୍ଦେଶକ, ଇସ୍ରାଏଲ ସରକାରଙ୍କ ବୈଦେଶିକ ବ୍ୟାପାର ମନ୍ତ୍ରଣାଳୟ 2 ପେଟ୍ରୋଲିୟମ ଓ ପ୍ରାକୃତିକ ବାଷ୍ପ ମନ୍ତ୍ରଣାଳୟ ଏବଂ ଶକ୍ତି ମନ୍ତ୍ରଣାଳୟ ମଧ୍ୟରେ ତୈଳ ଏବଂ ବାଷ୍ପ କ୍ଷେତ୍ରରେ ସହଯୋଗ ନେଇ ବୁଝାମଣା ପତ୍ର ଶ୍ରୀ ବିଜୟ ଗୋଖଲେ, ସଚିବ (ପୂର୍ବ ଭାଗ) ମିଷ୍ଟର ଡାନିଏଲ କାର୍ମୋନ, ଭାରତରେ ଅବସ୍ଥାପିତ ଇସ୍ରାଏଲ ରାଷ୍ଟ୍ରଦୂତ 3 ବିମାନ ପରିବହନ ରାଜିନାମାରେ ସଂଶୋଧନ ସଂକ୍ରାନ୍ତ ଭାରତ, ଇସ୍ରାଏଲ ପ୍ରୋଟୋକଲ ଶ୍ରୀ ରାଜୀବ ନୟନ ଚୌବେ, ସଚିବ, ବେସାମରିକ ବିମାନ ଚଳାଚଳ ମନ୍ତ୍ରଣାଳୟ ମିଷ୍ଟର ଡାନିଏଲ କାର୍ମୋନ, ଭାରତରେ ଅବସ୍ଥାପିତ ଇସ୍ରାଏଲ ରାଷ୍ଟ୍ରଦୂତ 4 ଭାରତ ଏବଂ ଇସ୍ରାଏଲ ମଧ୍ୟରେ ଚଳଚିତ୍ର ସହ-ପ୍ରଯୋଜନା ନେଇ ରାଜିନାମା ଶ୍ରୀ ଏନ.କେ.ସିହ୍ନା, ସଚିବ, ସୂଚନା ଓ ପ୍ରସାରଣ ମନ୍ତ୍ରଣାଳୟ ମିଷ୍ଟର ଡାନିଏଲ କାର୍ମୋନ, ଭାରତରେ ଅବସ୍ଥାପିତ ଇସ୍ରାଏଲ ରାଷ୍ଟ୍ରଦୂତ 5 ହୋମିଓପାଥି ଭେଷଜ ଗବେଷଣା କ୍ଷେତ୍ରରେ ସହଯୋଗ ଲାଗି ଆୟୁଷ ମନ୍ତ୍ରଣାଳୟର କେନ୍ଦ୍ରୀୟ ହୋମିଓପାଥି ଗବେଷଣା ପରିଷଦ ଏବଂ ସେଣ୍ଟର ଫର ଇଣ୍ଟେଗ୍ରେଟିଭ କମ୍ପ୍ଲିମେଣ୍ଟାରୀ ମେଡ଼ିସିନ, ଶାରେ ଯେଡେକ ମେଡିକାଲ ସେଣ୍ଟର ଅନ କୋପେରେସନ ଇନ ଦି ଫିଲ୍ଡ ଅଫ ରିସର୍ଚ ଇନ ହୋମିଓପାଥି ମେଡ଼ିସିନ ମଧ୍ୟରେ ବୁଝାମଣା ବୈଦ୍ୟ ରାଜେଶ କୋଟେଚା, ସଚିବ, ଆୟୁଷ ମନ୍ତ୍ରଣାଳୟ ମିଷ୍ଟର ଡାନିଏଲ କାର୍ମୋନ, ଭାରତରେ ଅବସ୍ଥାପିତ ଇସ୍ରାଏଲ ରାଷ୍ଟ୍ରଦୂତ 6 ମହାକାଶ କ୍ଷେତ୍ରରେ ସହଯୋଗ ଲାଗି ଭାରତୀୟ ମହାକାଶ ବିଜ୍ଞାନ ଓ ପ୍ରଯୁକ୍ତିବିଦ୍ୟା ସଂସ୍ଥାନ ଏବଂ ଟେକନିଅନ-ଇସ୍ରାଏଲ ପ୍ରଯୁକ୍ତିବିଦ୍ୟା ସଂସ୍ଥାନ ମଧ୍ୟରେ ବୁଝାମଣାପତ୍ର ଡଃ ଭି.କେ.ଦଧୱାଲ, IIST ନିର୍ଦ୍ଦେଶକ ମିଷ୍ଟର ଡାନିଏଲ କାର୍ମୋନ, ଭାରତରେ ଅବସ୍ଥାପିତ ଇସ୍ରାଏଲ ରାଷ୍ଟ୍ରଦୂତ 7 ଇନଭେଷ୍ଟ ଇଣ୍ଡିଆ ଏବଂ ଇନଭେଷ୍ଟ ଇନ ଇସ୍ରାଏଲ ମଧ୍ୟରେ ସହମତି ପତ୍ର ଶ୍ରୀ ଦୀପକ ବାଗଲା, ପରିଚାଳନା ନିର୍ଦ୍ଦେଶକ ଏବଂ ସିଇଓ, ଇନଭେଷ୍ଟ ଇଣ୍ଡିଆ ମିଷ୍ଟର ଡାନିଏଲ କାର୍ମୋନ, ଭାରତରେ ଅବସ୍ଥାପିତ ଇସ୍ରାଏଲ ରାଷ୍ଟ୍ରଦୂତ 8 ମେଟାଲ-ଏୟାର ବେଟେରିସ କ୍ଷେତ୍ରରେ ସହଯୋଗ ଲାଗି ଆଇଓସିଏଲ ଏବଂ ଫିନେର୍ଜୀ ଲିମିଟେଡ ମଧ୍ୟରେ ସହମତି ପତ୍ର ଶ୍ରୀ ସଞ୍ଜୀବ ସିଂହ, ଅଧ୍ୟକ୍ଷ, ଆଇଓସିଏଲ ମିଷ୍ଟର ଡାନିଏଲ କାର୍ମୋନ, ଭାରତରେ ଅବସ୍ଥାପିତ ଇସ୍ରାଏଲ ରାଷ୍ଟ୍ରଦୂତ 9 କେନ୍ଦ୍ରୀଭୂତ ସୌର ତାପଜ ପ୍ରଯୁକ୍ତି କ୍ଷେତ୍ରରେ ସହଯୋଗ ଲାଗି ଆଇଓସିଏଲ ଏବଂ ୟେଡା ଗବେଷଣା ଓ ବିକାଶ କୋ ଲିମିଟେଡ ମଧ୍ୟରେ ସହମତି ପତ୍ର ଶ୍ରୀ ସଞ୍ଜୀବ ସିଂହ, ଅଧ୍ୟକ୍ଷ, ଆଇଓସିଏଲ ମିଷ୍ଟର ଡାନିଏଲ କାର୍ମୋନ, ଭାରତରେ ଅବସ୍ଥାପିତ ଇସ୍ରାଏଲ ରାଷ୍ଟ୍ରଦୂତ
ପ୍ରଥମ ଖେଲୋ ଇଣ୍ଡିଆ ବିଦ୍ୟାଳୟ କ୍ରୀଡା ପ୍ରତିଯୋଗୀତାକୁ ଆସନ୍ତାକାଲି ଉଦ୍ଘାଟନ କରିବେ ପ୍ରଧାନମନ୍ତ୍ରୀ

ଅଂଶଗ୍ରହଣ କରିବେ 17-ବର୍ଷରୁ କମ ବୟସର ଯୁବ ପ୍ରତିଭା; 199 ସ୍ୱର୍ଣ୍ଣ, 199 ରୌପ୍ୟ, 275 ବ୍ରୋଞ୍ଜ ପଦକ ପାଇଁ ହେବ ପ୍ରତିଯୋଗୀତା ପ୍ରଥମ ଖେଲୋ ଇଣ୍ଡିଆ ବିଦ୍ୟାଳୟ କ୍ରୀଡା ପ୍ରତିଯୋଗୀତା ଆସନ୍ତାକାଲି (ବୁଧବାର) ନୂଆଦିଲ୍ଲୀର ଇନ୍ଦିରା ଗାନ୍ଧୀ ଇଣ୍ଡୋର ଷ୍ଟାଡିୟମଠାରେ ଆରମ୍ଭ ହେଉଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଚଳିତ ବର୍ଷର ଏହି ପ୍ରଥମ ଜାତୀୟ ସ୍କୁଲ କ୍ରୀଡାକୁ ଆନୁଷ୍ଠାନିକ ଭାବେ ଉଦ୍ଘାଟନ କରିବେ । ଖେଲୋ ଇଣ୍ଡିଆ ବିଦ୍ୟାଳୟ ପ୍ରତିଯୋଗୀତା 31 ଜାନୁୟାରୀରୁ 8 ଫେବୃୟାରୀ 2018 ପର୍ଯ୍ୟନ୍ତ ନୂଆଦିଲ୍ଲୀରେ ଅନୁଷ୍ଠିତ ହେବ । 17-ବର୍ଷରୁ କମ ବୟସର ଯୁବ ଛାତ୍ର ପ୍ରତିଭାମାନେ 16ଟି କ୍ରୀଡା ବିଭାଗରେ ଅଂଶଗ୍ରହଣ କରିବେ । କ୍ରୀଡା ବିଭାଗଗୁଡିକ ହେଲା – ତୀରଚାଳନା, ଦୌଡକୁଦ, ବ୍ୟାଡମିଣ୍ଟନ, ବାସ୍କେଟବଲ, ବକ୍ସିଂ, ଫୁଟବଲ, ଜିମ୍ନାଷ୍ଟିକ୍ସ, ହକି, ଜୁଡୋ, କବାଡି, ଖୋଖୋ, ବନ୍ଧୁକଚାଳନା, ସନ୍ତରଣ, ଭଲିବଲ, ଭାରୋତ୍ତଳନ ଏବଂ କୁସ୍ତିଯୁଦ୍ଧ । ଏହି ପ୍ରତିଯୋଗୀତାରେ ଭାରତର ଯୁବ ପ୍ରତିଭାମାନଙ୍କର କ୍ରୀଡା ନୈପୁଣ୍ୟ ପ୍ରଦର୍ଶୀତ ହେବ । ଖେଲୋ ଇଣ୍ଡିଆ ବିଦ୍ୟାଳୟ କ୍ରୀଡାରେ ବିଭିନ୍ନ ବିଭାଗ ପାଇଁ 199ଟି ସ୍ୱର୍ଣ୍ଣ, 199ଟି ରୌପ୍ୟ ଏବଂ 275ଟି ବ୍ରୋଞ୍ଜ ପଦକ ଲାଗି ପ୍ରତିଯୋଗୀତା ହେବ । ଦେଶରେ ତୃଣମୂଳ ସ୍ତରରୁ କ୍ରୀଡା ସଂସ୍କୃତିକୁ ଉଜ୍ଜିବିତ କରିବା ଲାଗି ଖେଲୋ ଇଣ୍ଡିଆ କାର୍ଯ୍ୟକ୍ରମ ଆରମ୍ଭ କରାଯାଇଛି । ଭାରତ ଭଳି ଏକ ଦେଶକୁ କ୍ରୀଡା ପ୍ରତିଭାର ଏକ ବିଶାଳ ଓ ମହାନ କେନ୍ଦ୍ର ଭାବେ ଗଢ଼ିବା ଏବଂ ଏଥିଲାଗି ସବୁ ପ୍ରକାର କ୍ରୀଡାର ଆବଶ୍ୟକ ଭିତ୍ତିଭୂମି ଢ଼ାଂଚା ପ୍ରସ୍ତୁତ କରିବା ହେଉଛି ଏହି କାର୍ଯ୍ୟକ୍ରମର ଅନ୍ୟତମ ଉଦ୍ଦେଶ୍ୟ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସ୍ୱପ୍ନକୁ ସାକାର କରିବା ଲାଗି ଖେଲୋ ଇଣ୍ଡିଆ ଅଭିଯାନ ମାଧ୍ୟମରେ ବିଦ୍ୟାଳୟ ସ୍ତରରୁ ବାଳ ପ୍ରତିଭାମାନଙ୍କୁ ଚିହ୍ନଟ କରାଯାଇ ସେମାନଙ୍କୁ ଭବିଷ୍ୟତର ଚାମ୍ପିୟନ ରୂପେ ବିକଶିତ କରାଯିବ । ଏକ ଉଚ୍ଚସ୍ତରୀୟ କମିଟି ଦ୍ୱାରା ପ୍ରମୁଖ କ୍ରୀଡା କ୍ଷେତ୍ର ପାଇଁ ଚିହ୍ନଟ / ମନୋନୀତ ହୋଇଥିବା ଛାତ୍ରଛାତ୍ରୀ ଓ ଯୁବ ପ୍ରତିଭାମାନଙ୍କୁ ବାର୍ଷିକ 5 ଲକ୍ଷ ଟଙ୍କା କରି 8 ବର୍ଷ ଯାଏଁ କ୍ରୀଡା ବୃତ୍ତି ପ୍ରଦାନ କରାଯିବ ।
ପୁରୁଷ 77 କିଲୋଗ୍ରାମ ଭାରୋତ୍ତୋଳନ ବର୍ଗରେ ସ୍ୱର୍ଣ୍ଣ ବିଜୟୀ  ସତୀଶ କୁମାର ଶିବଲିଙ୍ଗମଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟଗୋଷ୍ଠୀ କ୍ରୀଡ଼ାରେ ସ୍ୱର୍ଣ୍ଣ ପଦକ ଜିତିଥିବା ଭାରୋତ୍ତୋଳନକାରୀ ସତୀଶ କୁମାର ଶିବଲିଙ୍ଗମଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଭାରତର ଭାରୋତ୍ତୋଳନକାରୀମାନେ ପଦକ ତାଲିକାରେ ଆମର ସ୍ଥାନକୁ ଉନ୍ନୀତ କରିଛନ୍ତି । 77 କିଲୋଗ୍ରାମ ଓଜନ ବର୍ଗରେ ସ୍ୱର୍ଣ୍ଣ ପଦକ ହାସଲ କରିଥିବାରୁ ସତୀଶ କୁମାର ଶିବଲିଙ୍ଗମଙ୍କୁ ଅଭିନନ୍ଦନ । ଲଗାତାର ଦୁଇଟି ରାଜ୍ୟଗୋଷ୍ଠୀ କ୍ରୀଡ଼ା – ଗ୍ଲାସଗୋ 2014 ଏବଂ ଗୋଲ୍ଡ କୋଷ୍ଟ 2018 ରେ ସ୍ୱର୍ଣ୍ଣ ପଦକ ହାସଲ କରି ସେ ଇତିହାସ ରଚିଛନ୍ତି” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ତ୍ରିପୁରାବାସୀଙ୍କୁ ରାଜ୍ୟ ସ୍ଥାପନା ଦିବସରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛ

ତ୍ରିପୁରାବାସୀଙ୍କୁ ସେମାନଙ୍କ ରାଜ୍ୟ ସ୍ଥାପନା ଦିବସରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ରାଜ୍ୟ ଗଠନ ଓ ସ୍ଥାପନା ଦିବସରେ ତ୍ରିପୁରାବାସୀଙ୍କୁ ମୋର ଶୁଭକାମନା ଏବଂ ରାଜ୍ୟର ସର୍ବାଙ୍ଗୀନ ବିକାଶ ପାଇଁ ପ୍ରାର୍ଥନା କରୁଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସାହସିକତା ପୁରସ୍କାର ବିଜେତାଙ୍କ ସମ୍ମାନରେ ୱେବସାଇଟ ଉନ୍ମୋଚନ କଲେ ପ୍ରଧାନମନ୍ତ୍ରୀ

ସ୍ୱାଧୀନତା ପରଠାରୁ ଆଜି ପର୍ଯ୍ୟନ୍ତ ସମସ୍ତ ସାହସିକତା ପୁରସ୍କାର ବିଜେତାଙ୍କ ସମ୍ମାନରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଆଜି ଏକ ୱେବସାଇଟ ଉନ୍ମୋଚନ କରିଛନ୍ତି । ୱେବସାଇଟ http://gallantryawards.gov.in/ ଉନ୍ମୋଚନ ବିଷୟ ଘୋଷଣା କରି ପ୍ରଧାନମନ୍ତ୍ରୀ କେତେ ଗୁଡ଼ିଏ ଟ୍ୱିଟରେ କହିଛନ୍ତି ଯେ, ଏହି ପୋର୍ଟାଲରେ ଆମ ଦେଶର ସାହସୀ ପୁରୁଷ/ମହିଳା, ସାଧାରଣ ବ୍ୟକ୍ତି ତଥା ସଶସ୍ତ୍ର ବଳ ଯବାନଙ୍କ କାହାଣୀ ସ୍ଥାନ ପାଇବ । ପ୍ରଧାନମନ୍ତ୍ରୀ କହିଛନ୍ତି, ‘ଆମ ବୀରମାନଙ୍କ ସ୍ମୃତିରେ ଯେଉଁମାନେ କି ସ୍ୱାଧୀନତା ପରେ ସାହସିକତା ପୁରସ୍କାର ପାଇଛନ୍ତି, ୱେବସାଇଟ http://gallantryawards.gov.in/ ଉନ୍ମୋଚିତ ହୋଇଛି । ଏହି ପୋର୍ଟାଲ http://gallantryawards.gov.in/ ଆମ ଦେଶର ସାହସୀ ପୁରୁଷ/ମହିଳା, ସାଧାରଣ ବ୍ୟକ୍ତି ଏବଂ ସଶସ୍ତ୍ର ବଳ ଯବାନଙ୍କ କାହାଣୀ ସଂରକ୍ଷିତ ରଖିବା ସହ ବର୍ଣ୍ଣନା କରିବ । ଯଦି ପ୍ରଦତ୍ତ ତଥ୍ୟରେ କୌଣସି ସୂଚନା ଉପଲବ୍ଧ ନାହିଁ କିମ୍ବା କୌଣସି ତଥ୍ୟ ସଂଯୁକ୍ତ କରିବାକୁ ଚାହୁଁଛନ୍ତି, ତେବେ ପୋର୍ଟାଲରେ ଥିବା ଫିଡ଼ବେକ ଲିଙ୍କରେ ତାହା ସଂଯୋଗ କରିପାରିବେ’ ।
ମତଦାନ ଅଧିକାର ସାବ୍ୟସ୍ତ କରିଥିବା ୧୦୬ ବର୍ଷ ବୟସ୍କ ଶ୍ୟାମ ସରଣ ନେଗୀଙ୍କ ପ୍ରଶଂସା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୩୪ତମ ଥର ପାଇଁ ମତଦାନ ଅଧିକାର ସାବ୍ୟସ୍ତ କରିଥିବା ୧୦୬ ବର୍ଷ ବୟସ୍କ ଶ୍ୟାମ ସରଣ ନେଗିଙ୍କୁ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଏହା ପ୍ରଶଂସନୀୟ ଓ ନିର୍ବାଚନରେ ଭାଗ ନେଇ ଗଣତନ୍ତ୍ରକୁ ମଜବୁତ କରିବାରେ ଆମ ଯୁବପୀଢିଙ୍କୁ ପ୍ରେରିତ କରିବ ।”
ସଂସଦରେ ଉପରାଷ୍ଟ୍ରପତି ହମିଦ ଆନସାରୀଙ୍କ ବିଦାୟ ସମ୍ବର୍ଦ୍ଧନା ସମାରୋହରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ରାଜ୍ୟସଭାର ଅଧ୍ୟକ୍ଷ ଭାବରେ ସୂଚାରୁ ରୂପେ କାର୍ଯ୍ୟ ପରିଚାଳନା କରିବା ଦିଗରେ ଉପରାଷ୍ଟ୍ରପତି ଶ୍ରୀ ହମିଦ ଆନସାରୀଙ୍କ ଦକ୍ଷତାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଚ୍ଚ ପ୍ରଶଂସା କରିଛନ୍ତି । ଗତ 10 ବର୍ଷ ଧରି ଅତ୍ୟନ୍ତ ନିପୁଣତାର ସହ ଗୃହ କାର୍ଯ୍ୟ ପରିଚାଳନା କରିବା – ଏହା ଶ୍ରୀ ଆନସାରୀଙ୍କ ସାମର୍ଥ୍ୟ, କୌଶଳ, ଧୈର୍ଯ୍ୟ ଓ ବୁଦ୍ଧିମତ୍ତାର ଉପଯୁକ୍ତ ପ୍ରତିଫଳନ । ଗୃହରେ ସବୁ ପ୍ରକାର ପରିସ୍ଥିତିରେ ବିଚଳିତ ନ ହୋଇ ଶାନ୍ତ ଓ ସ୍ଥିର ଚିତ୍ତରେ କାର୍ଯ୍ୟ କରି ସେ ତାଙ୍କର କାର୍ଯ୍ୟ କୁଶଳତା ଓ ପାରଦର୍ଶିତାର ପ୍ରମାଣ ଦେଇଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ । ସଂସଦରେ ଆୟୋଜିତ ଶ୍ରୀ ଆନସାରୀଙ୍କ ବିଦାୟକାଳୀନ ସମ୍ବର୍ଦ୍ଧନା ସଭାରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଥିଲେ ଯେ, ଉପରାଷ୍ଟ୍ରପତିଙ୍କ ଦୀର୍ଘ ସାର୍ବଜନୀନ ଜୀବନ ନିର୍ବିବାଦ ରହି ଆସିଛି । ପ୍ରଧାନମନ୍ତ୍ରୀ କହିଥିଲେ ଯେ, ଶ୍ରୀ ଆନସାରୀଙ୍କ ପରିବାର ଅନେକ ପିଢି ଧରି ସାର୍ବଜନୀନ ଜୀବନରେ ମହତ୍ଵପୂର୍ଣ୍ଣ ଭୂମିକା ତୁଲାଇ ଆସିଛନ୍ତି । ବିଶେଷକରି ବ୍ରିଗେଡିୟର ଉସମାନଙ୍କ ଅବଦାନକୁ ସ୍ମୃତିଚାରଣ କରି ପ୍ରଧାନମନ୍ତ୍ରୀ କହିଥିଲେ ଯେ, ସ୍ଵର୍ଗତ ଉସମାନ 1948ରେ ଦେଶ ରକ୍ଷା କାର୍ଯ୍ୟ ପାଇଁ ଆତ୍ମବଳୀ ଦେଇ ସହିଦ ହୋଇଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ଏକ ଉତ୍ତମ ପ୍ରସ୍ତାବ ଦେଇ କହିଥିଲେ ଯେ, ଉପରାଷ୍ଟ୍ରପତି ଶ୍ରୀ ଆନସାରୀ ତାଙ୍କର ଦୀର୍ଘ ଅନୁଭୂତିର ଅଂଶ ସ୍ୱରୂପ ଉପର ସଦନ ବା ରାଜ୍ୟସଭାର ସୂଚାରୁ ପରିଚାଳନା ସମ୍ପର୍କରେ ଏକ ମନନଶୀଳ ପୁସ୍ତକ ରଚନା କରିବା ଆବଶ୍ୟକ । ଏଥିରୁ ସାମ୍ପ୍ରତିକ ଓ ପରବର୍ତ୍ତୀ ପିଢିର ସାଂସଦଙ୍କ ପାଇଁ ଉପଯୁକ୍ତ ଜ୍ଞାନ ମିଳିପାରିବ ବୋଲି ସେ କହିଥିଲେ ।
ମହାରାଷ୍ଟ୍ର ରୋଜଗାର ମେଳାରେ ପ୍ରଧାନମନ୍ତ୍ରୀଙ୍କ ଭିଡିଓ ବାର୍ତ୍ତାର ମୂଳପାଠ

ନମସ୍କାର! ମୁଁ ସର୍ବପ୍ରଥମେ, ମୋ ହୃଦୟରୁ ଆପଣ ସମସ୍ତଙ୍କୁ ଅଭିନନ୍ଦନ ଜଣାଉଛି । ମୁଁ ଆଜି ବହୁତ ଖୁସି ଯେ, ଆପଣମାନଙ୍କ ମଧ୍ୟରୁ କିଛି ଲୋକଙ୍କୁ ନିଯୁକ୍ତିପତ୍ର ମିଳୁଛି । ମୁଁ ସେମାନଙ୍କୁ ମୋର ଶୁଭେଚ୍ଛା ଜଣାଉଛି । ଦେଶର ଯୁବଗୋଷ୍ଠୀଙ୍କୁ ସରକାରୀ ବିଭାଗରେ ସାମୁହିକ ଭାବରେ ନିଯୁକ୍ତିପତ୍ର ଦେବା ଅଭିଯାନରେ ଆଜି ମହାରାଷ୍ଟ୍ରର ନାମ ମଧ୍ୟ ଯୋଡ଼ି ହୋଇଛି । ଧନତେରସ ଦିନ କେନ୍ଦ୍ର ସରକାର ୧ଠ ଲକ୍ଷ ରୋଜଗାର ଦେବାର ଅଭିଯାନର ଶୁଭାରମ୍ଭ କରିଥିଲେ । ସେତେବେଳେ ମୁଁ କହିଥିଲି ଯେ ଆଗାମୀ ଦିନରେ ବିଭିନ୍ନ ରାଜ୍ୟ ସରକାରମାନେ ମଧ୍ୟ ଏହିଭଳି ଭାବରେ ରୋଜଗାର ମେଳା କରିବେ । ଏହି ଶୃଙ୍ଖଳାରେ ଆଜି ମହାରାଷ୍ଟ୍ରରେ ଶହ ଶହ ଯୁବଗୋଷ୍ଠୀଙ୍କୁ ଏକା ସାଥୀରେ ନିଯୁକ୍ତିପତ୍ର ପ୍ରଦାନ କରାଯାଉଛି । ଆଜି ଯେଉଁ ଯୁବକ-ଯୁବତୀମାନଙ୍କୁ ନିଯୁକ୍ତିପତ୍ର ମିଳୁଛି, ମୁଁ ସେମାନଙ୍କୁ ହାର୍ଦ୍ଦିକ ଶୁଭେଚ୍ଛା ଜଣାଉଛି । ମୁଁ ମହାରାଷ୍ଟ୍ରର ମୁଖ୍ୟମନ୍ତ୍ରୀ ଶ୍ରୀମାନ ଏକନାଥ ଶିନେ୍ଦ ଜୀ ଏବଂ ଉପମୁଖ୍ୟମନ୍ତ୍ରୀ ଭାଇ ଦେବେନ୍ଦ୍ର ଫଡନବିସ ଜୀଙ୍କୁ ମଧ୍ୟ ଅଭିନନ୍ଦନ ଜଣାଉଛି । ଏତେ କମ ସମୟରେ ରୋଜଗାର ମେଳାର ଅୟୋଜନରୁ ସ୍ପଷ୍ଟ ଜଣାପଡୁଛି ଯେ ମହାରାଷ୍ଟ୍ର ସରକାର ଯୁବଗୋଷ୍ଠୀଙ୍କୁ ରୋଜଗାର ଦେବା ଦିଗରେ ଦୃଢ଼ ସଂକଳ୍ପର ସହିତ ଆଗକୁ ବଢୁଛନ୍ତି । ମୋତେ ଏହି କଥା ଉପରେ ମଧ୍ୟ ଖୁସି ଲାଗୁଛି ଯେ ଆଗାମୀ ସମୟରେ ମହାରାଷ୍ଟ୍ରରେ ମୁଁ ଏହିଭଳି ଭାବରେ ରୋଜଗାର ମେଳାରେ ଆହୁରି ବିସ୍ତାର କରାଯିବ । ମୋତେ କୁହାଯାଇଛି ଯେ ମହାରାଷ୍ଟ୍ରର ଗୃହ ବିଭାଗରେ ହଜାର ହଜାର ପୁଲିସ କନେଷ୍ଟବଳ ଭର୍ତ୍ତି ହେବେ ଏବଂ ଗ୍ରାମୀଣ ବିକାଶ ହିସାବରେ ମଧ୍ୟ ଭର୍ତ୍ତିହେବାକୁ ଅଭିଯାନ ଚଳାଯିବ । ସାଥୀମାନେ, ଏହି ସମୟରେ ଦେଶ ସ୍ୱାଧୀନତାର ଅମୃତ ମହୋତ୍ସବ ପାଳନ କରୁଛି, ଦେଶ ବିକଶିତ ଭାରତର ଲକ୍ଷ୍ୟ ଉପରେ କାର୍ଯ୍ୟ କରୁଛି । ଏହି ଲକ୍ଷ୍ୟର ପ୍ରାପ୍ତିରେ ବହୁତ ବଡ଼ ଭୂମିକା ଆମର ଯୁବଗୋଷ୍ଠୀର ରହିଛି, ଆପଣଙ୍କର ରହିଛି, ବଦଳୁଥିବା ସମୟରେ ଯେଉଁଭଳି ଭାବରେ ଦ୍ରୁତ ଗତିରେ କାର୍ଯ୍ୟର ପ୍ରକୃତି ବଦଳୁଛି, ସେତିକି ଦ୍ରୁତଗତିରେ ସରକାର ମଧ୍ୟ ଭିନ୍ନ ଭିନ୍ନ ଭାବରେ ରୋଜଗାର ପାଇଁ କ୍ରମାଗତ ଭାବେ ସୁଯୋଗ ସୃଷ୍ଟି ହୋଇପାରୁଛି । ସ୍ୱରୋଜଗାର ପାଇଁ ବିନା ଗ୍ୟାରେଣ୍ଟିରେ ଲୋନ ଦିଆଯାଉଥିବା ମୁଦ୍ରା ଯୋଜନା ଅନ୍ତର୍ଗତ ଅନ୍ତର୍ଗତ ସରକାର ୨ଠ ଲକ୍ଷ କୋଟି ଟଙ୍କାରୁ ଅଧିକ ସାହାଯ୍ୟ ଯୁବଗୋଷ୍ଠୀଙ୍କୁ ଦେଇଛନ୍ତି । ଏହାର ବଡ଼ ଲାଭ ମହାରାଷ୍ଟ୍ରର ଯୁବଗୋଷ୍ଠୀ ଉଠାଇଛନ୍ତି । ସରକାର ଷ୍ଟାର୍ଟ ଆପ୍ସକୁ ଲଘୁ ଉଦ୍ୟୋଗଗୁଡ଼ିକୁ ଏମଏସଏମଇକୁ ପ୍ରତ୍ୟେକ ପ୍ରକାର ଯଥା ସମ୍ଭବ ଆର୍ଥିକ ସହଯୋଗ ଦେଉଛନ୍ତି, ଯାହାକି ଯୁବଗୋଷ୍ଠୀଙ୍କୁ ନିଜ ପ୍ରତିଭା ପ୍ରଦର୍ଶନ କରିବାକୁ ପୁରା ସୁଯୋଗ ମିଳିବ । ସାଥୀମାନେ, ସରକାରଙ୍କ ପ୍ରୟାସଗୁଡ଼ିକର ସବୁଠାରୁ ଗୁରୁତ୍ୱପୂର୍ଣ୍ଣ କଥା ହେଲା ଯେ ରୋଜଗାର ଏବଂ ସ୍ୱରୋଜଗାର ଏହି ସୁଯୋଗ ଦଳିତ ପଛୁଆବର୍ଗ, ଆଦିବାସୀ, ସାଧାରଣ ବର୍ଗ ଏବଂ ମହିଳା, ସମସ୍ତଙ୍କୁ ସମାନ ଭାବରେ ଉପଲବ୍ଧ ହେଉଛି । ସରକାରଙ୍କ ଦ୍ୱାରା ଗ୍ରାମାଞ୍ଚଳରେ ସ୍ୱୟଂ ସହାୟକ ଗୋଷ୍ଠୀଙ୍କୁ ମଧ୍ୟ ବହୁତ ଅଗ୍ରାଧିକାର ଦିଆଯାଉଛି । ଗତ ୮ ବର୍ଷରେ ୮ କୋଟି ମହିଳା ସ୍ୱୟଂ ସହାୟଗ ଗୋଷ୍ଠୀ ସହିତ ଯୋଡ଼ି ହୋଇଛନ୍ତି । ଏହି ସ୍ୱୟଂ ସହାୟକ ଦଳକୁ ସାଢ଼େ ପାଞ୍ଚ ଲକ୍ଷ କୋଟି ଟଙ୍କାର ଆର୍ଥିକ ସହାୟତା ଦିଆଯାଇଛି, ଏବେ ଏହି ସବୁଗୁଡ଼ିକ ସହିତ ଜଡ଼ିତ ମହିଳାମାନେ, ନିଜର ଉତ୍ପାଦ ତିଆରି କରୁଛନ୍ତି, ଅନ୍ୟ ମହିଳାମାନଙ୍କୁ ମଧ୍ୟ ରୋଜଗାର ଦେଉଛନ୍ତି । ସାଥୀମାନେ, ଆଜି ସମଗ୍ର ଦେଶରେ ଭିତ୍ତିଭୂମି, ସୂଚନା ପ୍ରଯୁକ୍ତିବିଦ୍ୟା ଏବଂ ଅନ୍ୟ କ୍ଷେତ୍ରରେ ସରକାର ଯେଉଁ ରାଶି ନିବେଶ କରୁଛନ୍ତି, ସେଥିରେ ମଧ୍ୟ କ୍ରମାଗତ ଭାବେ ରୋଜଗାରର ନୂଆ ନୂଆ ସୁଯୋଗ ସୃଷ୍ଟି ହେଉଛି । ଯଦି ପକ୍ଷରୁ ୨ ଲକ୍ଷ କୋଟିରୁ ଅଧିକ ପ୍ରାୟତଃ ୨୨୫ ପ୍ରକଳ୍ପ କିମ୍ବା କାମ ଖୁବଶୀଘ୍ର ଆରମ୍ଭ ହେବ । ଆପଣ କଳ୍ପନା କରିପାରୁଥିବେ, ମହାରାଷ୍ଟ୍ରରେ ରେଲୱେରେ ୭୫ ହଜାର କୋଟି ଟଙ୍କା ଏବଂ ଅନୁମୋଦନ କରାଯାଇଛି । ସରକାର ଯେତେବେଳେ ଏତେ ବଡ଼ ରାଶି ଭିତ୍ତିଭୂମି ଉପରେ ଖର୍ଚ୍ଚ କରୁଛି ତେବେ ସେହି କାରଣରୁ ମଧ୍ୟ ରୋଜଗାରର ଲକ୍ଷ ଲକ୍ଷ ନୂତନ ସୁଯୋଗ ସୃଷ୍ଟି ହୋଇଥାଏ । ସାଥୀମାନେ, ମୋତେ ବିଶ୍ୱାସ ଅଛି ଯେ ଭବିଷ୍ୟତରେ ମହାରାଷ୍ଟ୍ରରେ ଯୁବ ଗୋଷ୍ଠୀମାନଙ୍କ ପାଇଁ ଏହିଭଳି ଭାବରେ ରୋଜଗାରର ଅଗଣିତ ସୁଯୋଗ ପ୍ରସ୍ତୁତ ହେଉଥିବ । ପୁଣିଥରେ, ଆଜି ନିଯୁକ୍ତିପତ୍ର ପାଇଥିବା ସମସ୍ତ ଯୁବକ-ଯୁବତୀମାନଙ୍କୁ ମୁଁ ଶୁଭକାମନା ଜଣାଉଛି ।
ଚତୁର୍ଦ୍ଦଶ ବ୍ରିକସ ଶିଖର ସମ୍ମିଳନୀ ୨୦୨୨ରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଉଦଘାଟନୀ ସମ୍ଭାଷଣ

ମହାମହୀମ ରାଷ୍ଟ୍ରପତି ସି, ମହାମହୀମ ରାଷ୍ଟ୍ରପତି ରାମାଫୋସା, ମହାମହୀମ ରାଷ୍ଟ୍ରପତି ବୋଲସୋନାରୋ, ମହାମହୀମ ରାଷ୍ଟ୍ରପତି ପୁଟିନ, ସର୍ବପ୍ରଥମେ, ଅନ୍ତର୍ଜାତୀୟ ଯୋଗ ଦିବସ ଅବସରରେ ସମସ୍ତ ବି୍ରକସ ଦେଶରେ ହୋଇଥିବା ଚମକ୍ରାର ଆୟୋଜନ ନିମନ୍ତେ ଆପଣମାନଙ୍କୁ ସମସ୍ତଙ୍କୁ ଅଭିନନ୍ଦନ ଜଣାଉଛି । ଆପଣମାନଙ୍କ ଟିମଗୁଡ଼ିକରୁ ମିଳିଥିବା ସହଯୋଗ ଲାଗି ମଧ୍ୟ ଧନ୍ୟବାଦ ବ୍ୟକ୍ତ କରିବାକୁ ଚାହୁଁଛି । ମହାମହୀମମାନେ, ଆଜି ଲଗାତର ତୃତୀୟ ବର୍ଷ, ଆମେ କୋଭିଡ ମହାମାରୀ ଚ୍ୟାଲେଞ୍ଜ ମଧ୍ୟରେ ଭର୍ଚୁଆଲ ଭାବେ ଏକତି୍ରତ ହୋଇଛେ । ଯଦିଓ, ବିଶ୍ୱ ସ୍ତରରେ ମହାମାରୀ ପ୍ରକୋପ ପୂର୍ବ ତୁଳନାରେ ହ୍ରାସ ପାଇଛି, କିନ୍ତୁ ଏହାର ଅନେକ କୁପ୍ରଭାବ ଏବେ ବି ବିଶ୍ୱ ଅର୍ଥ ବ୍ୟବସ୍ଥାରେ ଦେଖିବାକୁ ମିଳୁଛି । ବିଶ୍ୱ ଅର୍ଥ ବ୍ୟବସ୍ଥାର ଗଭର୍ଣ୍ଣାନ୍ସ ବାବଦରେ ଆମେ ବ୍ରିକସ ସଦସ୍ୟ ରାଷ୍ଟ୍ରମାନଙ୍କର ଦୃଷ୍ଟିକୋଣ ପ୍ରାୟତଃ ସମାନ ରହିଛି । ଏବଂ ଏଥିପାଇଁ ଆମର ପାରସ୍ପରିକ ସହଯୋଗ ବିଶ୍ୱ ସ୍ତରରେ କୋଭିଡ ପରବର୍ତ୍ତୀ ସୁଧାର ପାଇଁ ଉପଯୋଗୀ ଯୋଗଦାନ ଦେଇପାରିବ । ଗତବର୍ଷ ଆମେ ବ୍ରିକସରେ ଅନେକ ସଂସ୍ଥାଗତ ସୁଧାର ଆଣିଛେ, ଯାହାଦ୍ୱାରା ଏହି ସଂଗଠନର ପ୍ରଭାବ ବୃଦ୍ଧି ପାଇଛି । ଏହା ମଧ୍ୟ ଖୁସିର ବିଷୟ ଯେ ଆମର ‘ନୁ୍ୟ ଡେଭଲପମେଣ୍ଟ ବ୍ୟାଙ୍କ’ର ସଦସ୍ୟତାରେ ବୃଦ୍ଧି ହୋଇଛି । ଏଭଳି ଅନେକ କ୍ଷେତ୍ର ରହିଛି, ଯେଉଁଠି ଆମର ପାରସ୍ପରିକ ସହଯୋଗ ଦ୍ୱାରା ନାଗରିକଙ୍କ ଜୀବନକୁ ପ୍ରତ୍ୟକ୍ଷ ଫାଇଦା ମିଳିପାରୁଛି । ଯେମିତି କି ଭ୍ୟାକ୍ସିନ ଆରଆଣ୍ଡଡି ସେଣ୍ଟର ପ୍ରତିଷ୍ଠା, ବହିଃଶୁଳ୍କ ବିଭାଗଗୁଡ଼ିକ ମଧ୍ୟରେ ସମନ୍ୱୟ, ଆପୋସ ଉପଗ୍ରହ ମଣ୍ଡଳର ସ୍ଥାପନା, ଫାର୍ମା ଉତ୍ପାଦଗୁଡ଼ିକର ପାରସ୍ପରିକ ସ୍ୱୀକୃତି, ଇତ୍ୟାଦି । ଏହିଭଳି ଭାବେ ପ୍ରୟୋଗାତ୍ମକ ପଦକ୍ଷେପ ବି୍ରକସକୁ ଏକ ଅନନ୍ୟ ଅନ୍ତର୍ଜାତୀୟ ସଂଗଠନ ବନାଇଛି, ଯାହାର ଫୋକସ କେବଳ ଆଲୋଚନା ମଧ୍ୟରେ ସୀମିତ ନାହିଁ । ବ୍ରିକସ ଯୁବ ଶିଖର ସମ୍ମିଳନୀ, ବ୍ରିକସ କ୍ରୀଡ଼ା, ଏବଂ ଆମର ସାଧାରଣ ନାଗରିକ ସଂଗଠନ ଓ ଥିଙ୍କ–ଟ୍ୟାଙ୍କଗୁଡ଼ିକ ମଧ୍ୟରେ ସମ୍ପର୍କ ବୃଦ୍ଧି କରି, ଆମେ ନିଜ ଲୋକମାନଙ୍କ ମଧ୍ୟରେ ଯୋଗାଯୋଗକୁ ମଧ୍ୟ ମଜଭୁତ କରିଛୁ । ମୋର ପୂର୍ଣ୍ଣ ବିଶ୍ୱାସ ଯେ ଆଜିର ଆଲୋଚନା ଆମ ବି୍ରକସ ସମ୍ପର୍କକୁ ଆହୁରି ସଶକ୍ତ ବନାଇବା ପାଇଁ ଅନେକ ପରାମର୍ଶ ବାହାର କରିବ । ଧନ୍ୟବାଦ ।
ଦ୍ଵୈତ ଟିକସ ଏଡ଼ାଇବା ଓ ଟିକସ ଚୋରି ରୋକିବା ଲାଗି ଭାରତ-ଚୀନ ବୁଝାମଣା ସଂଶୋଧନ ପ୍ରୋଟୋକଲରେ ସ୍ୱାକ୍ଷର ଏବଂ ଅନୁସମର୍ଥନକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆୟ ଉପରେ ଟିକସ ମାମଲାରେ ଦ୍ଵୈତ ଟିକସ/ଦୋହରା କରାଧାନ (ଡବଲ ଟ୍ୟାକ୍ସେସନ) ଏଡ଼ାଇବା ଏବଂ ଟିକସ ଚୋରି ରୋକିବା ଲାଗି ଭାରତ ଏବଂ ଚୀନ ମଧ୍ୟରେ ହୋଇଥିବା ବୁଝାମଣାରେ ସଂଶୋଧନ ପାଇଁ ଆବଶ୍ୟକ ପ୍ରୋଟୋକଲରେ ସ୍ୱାକ୍ଷର ଏବଂ ଅନୁସମର୍ଥନକୁ ମଞ୍ଜୁରି ପ୍ରଦାନ କରାଯାଇଛି । ଅନ୍ୟ ପରିବର୍ତ୍ତନ ବ୍ୟତୀତ ଏହି ପ୍ରୋଟୋକଲ ସୂଚନା ଆଦାନପ୍ରଦାନ ବ୍ୟବସ୍ଥାକୁ ଅନ୍ତର୍ଜାତୀୟ ମାନକ ଅନୁଯାୟୀ ଅଧୁନାତନ କରିଥାଏ । ଏହାବ୍ୟତୀତ ଏହି ପ୍ରୋଟୋକଲର ଆଧାର ସଂକୋଚନ ଏବଂ ଲାଭ ଅନ୍ତରଣ (ବିଇପିଏସ) ପ୍ରକଳ୍ପ, ଯେଉଁଥିରେ ଭାରତ ସମାନ ଭାବେ ଭାଗ ନେଇଛି, ତା’ର କାର୍ଯ୍ୟାନୁଷ୍ଠାନ ରିପୋର୍ଟ ଅର୍ନ୍ତଗତ ଚୁକ୍ତି ସମ୍ବନ୍ଧୀୟ ଆଇନର ସର୍ବନିମ୍ନ ମାନକକୁ ଲାଗୁ କରିବା ଲାଗି ଆବଶ୍ୟକ ପରିବର୍ତ୍ତନକୁ ମଧ୍ୟ ସାମିଲ କରିବ । ସର୍ବନିମ୍ନ ମାନକର ବ୍ୟତୀତ ଏହି ପ୍ରୋଟୋକଲ ବିଇପିଏସର କାର୍ଯ୍ୟାନୁଷ୍ଠାନ ରିପୋର୍ଟ ଅନୁରୂପ ଦୁଇ ପକ୍ଷଙ୍କ ସହମତିରେ ପରିବର୍ତ୍ତନ ମଧ୍ୟ ଆଣିବ ।
ଲକ୍ଷ୍ମଣରାଓ ଇନାମଦାରଙ୍କ ଜନ୍ମ ଶତବାର୍ଷିକୀ ଅବସରରେ ଅନୁଷ୍ଠିତ ସହକାର ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଯୋଗଦାନ

ଶ୍ରୀ ଲକ୍ଷ୍ମଣରାଓ ଇନାମଦାରଙ୍କ ଜନ୍ମ ଶତବାର୍ଷିକୀ ଅବସରରେ ନୂଆଦିଲ୍ଲୀଠାରେ ଅନୁଷ୍ଠିତ ସହକାର ସମ୍ମିଳନୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୋଗଦାନ କରିଛନ୍ତି । ସମ୍ମିଳନୀକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଲେ ଯେ, ଆମ ଦେଶ ଏକ “ବହୁରତ୍ନା ବସୁନ୍ଧରା” ଯେଉଁଠାରେ କି ବିଭିନ୍ନ ବ୍ୟକ୍ତିଙ୍କର ବିଭିନ୍ନ ସ୍ଥାନରେ ଭିନ୍ନ ଭିନ୍ନ ସମୟରେ ମହାନ ଅବଦାନ ରହିଛି । ସେ କହିଲେ ଯେ ସେମାନଙ୍କ ଭିତରୁ କେତେଜଣ ପ୍ରସିଦ୍ଧି ଲାଭ କରିଛନ୍ତି ଓ ଗଣମାଧ୍ୟମରେ ସେମାନଙ୍କ ବିଷୟରେ ଚର୍ଚ୍ଚା ହୋଇଛି । କେତେଜଣ ମଧ୍ୟ ସେମାନଙ୍କ ମୂଲ୍ୟବାନ ଅବଦାନ ସତ୍ତ୍ୱେ ବିଶେଷ ପରିଚିତି ଲାଭ କରି ପାରିନାହାନ୍ତି । ପ୍ରଧାନମନ୍ତ୍ରୀ କହିଲେ ଯେ ଓକିଲ ସାହେବ-ଲକ୍ଷ୍ମଣରାଓ ଇନାମଦାର ହେଉଛନ୍ତି ଜଣେ ସେହିପରି ବ୍ୟକ୍ତି । ପ୍ରଧାନମନ୍ତ୍ରୀ ଗୁରୁତ୍ୱାରୋପ କରି କହିଲେ ଯେ ସମବାୟ ଆନ୍ଦୋଳନର ପ୍ରଥମ ନୀତି ହେଉଛି ନିଜେ ଅଜଣା ଅଶୁଣା ରହିଲେ ବି ସମସ୍ତଙ୍କୁ ଏକାଠି କରିବା । ଶ୍ରୀ ଇନାମଦାର ଏହି ନୀତିକୁ ଗ୍ରହଣ କରିଥିଲେ । ପ୍ରଧାନମନ୍ତ୍ରୀ 2022 ସୁଦ୍ଧା କୃଷକମାନଙ୍କ ଆୟ ଦୁଇଗୁଣା କରିବା ଓ ଗ୍ରାମୀଣ ଏବଂ ସହରାଞ୍ଚଳ ବିକାଶରେ ସନ୍ତୁଳନ ହାସଲ କରିବା ଆଦି ଲକ୍ଷ୍ୟ ସମ୍ବନ୍ଧରେ ପ୍ରକାଶ କରିଥିଲେ । ସେ କହିଲେ ଯେ ଏହି ଲକ୍ଷ୍ୟ ପୁରଣ କ୍ଷେତ୍ରରେ ସମବାୟ ଆନ୍ଦୋଳନ ଏକ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିପାରିବ । ଏବେ ମଧ୍ୟ ଗ୍ରାମାଂଚଳରେ ବହୁଭାବେ ଅକ୍ଷୁର୍ଣ୍ଣ ରହିଥିବା ସମବାୟ ଆନ୍ଦୋଳନର ଆଭିମୁଖ୍ୟକୁ ସଂରକ୍ଷିତ କରି ରଖିବା ସମ୍ବନ୍ଧରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ଶ୍ରୀ ଇନାମଦାରଙ୍କ ମନ୍ତ୍ର “ବିନା ସଂସ୍କାର, ନାହିଁ ସହକାର”କୁ ସେ ପୁଣିଥରେ ଦୋହରାଇଥିଲେ । ପ୍ରଧାନମନ୍ତ୍ରୀ କହିଲେ ଯେ ସମ୍ପ୍ରତି କୃଷକ ଖୁଚୁରାରେ କ୍ରୟ କରେ ଓ ପାଇକାରୀ/ହୋଲସେଲରେ ବିକ୍ରୟ କରେ । ସେ କହିଲେ ଯେ ଏହି ପ୍ରକ୍ରିୟା ବିପରୀତ ହେବା ଆବଶ୍ୟକ । ଏହାଫଳରେ ମଝି ବ୍ୟକ୍ତିଙ୍କୁ ହଟାଯାଇ କୃଷକର ଆୟକୁ ଦ୍ୱିଗୁଣିତ କରାଯାଇ ପାରିବ । ଗୋପାଳନ ସମବାୟର ଉଦାହରଣ ଦେଇ ସେ କହିଲେ ଯେ ଜନସାଧାରଣଙ୍କ ସମସ୍ୟାର ସମାଧାନ କରିପାରିବାର କ୍ଷମତା ସମବାୟ ଆନ୍ଦୋଳନ ପାଖରେ ରହିଛି । ସେ ମଧ୍ୟ କହିଲେ ଯେ ଭାରତୀୟ ସମାଜ ସହିତ ସମବାୟ ଆନ୍ଦୋଳନର ବ୍ୟବସ୍ଥା ମେଳ ଖାଇଥାଏ । ପ୍ରଧାନମନ୍ତ୍ରୀ କହିଲେ ଯେ ଲିମ୍ବ ପ୍ରଲେପିତ ୟୁରିଆ, ମହୁମାଛି ପାଳନ ଏବଂ ସାମୁଦ୍ରିକ ଘାସ ଚାଷ କ୍ଷେତ୍ରରେ ସମବାୟ ଆନ୍ଦୋଳନ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିପାରିବ । ଏହି ଅବସରରେ ପ୍ରଧାନମନ୍ତ୍ରୀ ଦୁଇଟି ପୁସ୍ତକର ଲୋକାର୍ପଣ କରିଥିଲେ । ସେଥିମଧ୍ୟରୁ ଗୋଟିଏ ଶ୍ରୀ ଲକ୍ଷ୍ମଣରାଓ ଇନାମଦ୍ୱାରାଙ୍କ ଉପରେ ପର୍ଯ୍ୟବସିତ ଓ ଏହାର ଶୀର୍ଷକ ହେଉଛି-“ଭାରତୀୟ ସମବାୟ ଆନ୍ଦୋଳନର 9ଟି ରତ୍ନ” । ପ୍ରଧାନମନ୍ତ୍ରୀ ଏହି ଅବସରରେ ସମବାୟ କ୍ଷେତ୍ରରେ ଉଲ୍ଲେଖନୀୟ ଅବଦାନ ପାଇଁ ପୁରସ୍କାର ପ୍ରଦାନ କରିଥିଲେ ।
ଜାତୀୟ କ୍ରୀଡା ୨୦୨୨ ସମାପ୍ତ ହେବା ପରେ ଆଥଲେଟମାନଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାତୀୟ କ୍ରୀଡା ୨୦୨୨ ରେ ଅଂଶଗ୍ରହଣ କରିଥିବା ସମସ୍ତ ଆଥଲେଟଙ୍କୁ ଶୁଭେଚ୍ଛା ଜଣାଇଛନ୍ତି ଏବଂ ପଦକ ଜିତିଥିବା ସମସ୍ତଙ୍କୁ ଅଭିନନ୍ଦନ ଜଣାଇଛନ୍ତି । ଜାତୀୟ କ୍ରୀଡା ୨୦୨୨ ର ମହତ୍ୱପୂର୍ଣ୍ଣ ସଫଳତା ବିଷୟରେ ପ୍ରଧାନମନ୍ତ୍ରୀ କହିଛନ୍ତି ଯେ କ୍ରୀଡା ଭିତ୍ତିଭୂମିକୁ ଆଥଲେଟମାନଙ୍କ ଦ୍ୱାରା ଉଚ୍ଚ ପ୍ରଶଂସା କରାଯାଇଥିଲା ଏବଂ ପୁନଃ ବ୍ୟବହାର, ପ୍ଲାଷ୍ଟିକ୍ ବର୍ଜ୍ୟବସ୍ତୁ ହ୍ରାସ କରିବା ଏବଂ ପରିଷ୍କାର ପରିଚ୍ଛନ୍ନତା ଉପରେ ସଚେତନତା ବୃଦ୍ଧି ସହିତ ସ୍ଥିରତା ଉପରେ ଧ୍ୟାନ ଦିଆଯାଇଥିଲା । ପ୍ରଧାନମନ୍ତ୍ରୀ ଆତିଥେୟତା ପାଇଁ ଗୁଜରାଟର ଲୋକ ଏବଂ ସରକାରଙ୍କୁ ପ୍ରଶଂସା କରିଥିଲେ । ଏକାଧିକ ଟୁଇଟ୍ ହୋଇଛି, ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଜାତୀୟ କ୍ରୀଡା ୨୦୨୨ ଗତକାଲି ଶେଷ ହୋଇଛି । ମୁଁ ପ୍ରତ୍ୟେକ ଆଥଲେଟଙ୍କୁ ଅଭିନନ୍ଦନ ଜଣାଉଛି ଯେଉଁମାନେ ଏଥିରେ ଅଂଶଗ୍ରହଣ କରିବା ସହିତ କ୍ରୀଡାର ଆବେଗକୁ ବଢାଇଥିଲେ । ଏହି କ୍ରୀଡାରେ ପଦକ ଜିଣିଥିବା ସମସ୍ତଙ୍କୁ ଅଭିନନ୍ଦନ । ସେମାନଙ୍କର ସଫଳତା ପାଇଁ ଗର୍ବିତ । ସମସ୍ତ ଆଥଲେଟମାନଙ୍କୁ ସେମାନଙ୍କର ଭବିଷ୍ୟତ ପ୍ରୟାସ ପାଇଁ ମୋର ଶୁଭେଚ୍ଛା ।” “ବିଭିନ୍ନ କାରଣରୁ ଚଳିତ ବର୍ଷର ଜାତୀୟ କ୍ରୀଡା ବିଶେଷ ଥିଲା । କ୍ରୀଡା ଭିତ୍ତିଭୂମିକୁ ଆଥଲେଟମାନଙ୍କ ଦ୍ୱାରା ଉଚ୍ଚ ପ୍ରଶଂସା କରାଯାଇଥିଲା । ପାରମ୍ପାରିକ କ୍ରୀଡ଼ାରେ ବ୍ୟାପକ ଅଂଶଗ୍ରହଣ ମଧ୍ୟ ମୁଖ୍ୟ ଆକର୍ଷଣ ଥିଲା ।” “ପୁନଃ ବ୍ୟବହାର, ପ୍ଲାଷ୍ଟିକ ବର୍ଜ୍ୟବସ୍ତୁ ହ୍ରାସ କରିବା ଏବଂ ପରିଷ୍କାର ପରିଚ୍ଛନ୍ନତା ଉପରେ ସଚେତନତା ବୃଦ୍ଧି ସହିତ ସ୍ଥିରତା ଉପରେ ଧ୍ୟାନ ଦେବା ପାଇଁ ୨୦୨୨ ଜାତୀୟ କ୍ରୀଡାକୁ ମଧ୍ୟ ସ୍ମରଣ କରାଯିବ । ମୁଁ ମଧ୍ୟ ଗୁଜୁରାଟର ଲୋକ ଏବଂ ସରକାରଙ୍କୁ କ୍ରୀଡା ମାଧ୍ୟମରେ ଆତିଥେୟତା ପାଇଁ ପ୍ରଶଂସା କରିବାକୁ ଚାହେଁ ।”
ବାରଣାସୀ ସଂସଦୀୟ କ୍ଷେତ୍ରର ଗ୍ରାମ ପ୍ରଧାନଙ୍କ ସହିତ ପ୍ରଧାନମନ୍ତ୍ରୀଙ୍କ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (10.08.2016) ବାରଣାସୀ ସଂସଦୀୟ କ୍ଷେତ୍ରରୁ ଆସିଥିବା ଗ୍ରାମ ପ୍ରଧାନମାନଙ୍କୁ ନୂଆଦିଲ୍ଲୀସ୍ଥିତ ନିଜ ବାସଭବନରେ ସ୍ଵାଗତ କରିଛନ୍ତି । ବାରଣାସୀ ସଂସଦୀୟ କ୍ଷେତ୍ରରୁ ଆସି ପ୍ରଧାନମନ୍ତ୍ରୀଙ୍କୁ ସାକ୍ଷାତ କରିବାରେ ଏହା ଥିଲା ତୃତୀୟ ଦଳ । ପ୍ରଧାନମନ୍ତ୍ରୀ ମତ ବିନିମୟ କାଳରେ ଗ୍ରାମ ପ୍ରଧାନମାନଙ୍କୁ ନିଜ ନିଜ ଗ୍ରାମର ଲୋକଙ୍କୁ କେନ୍ଦ୍ର ସରକାରଙ୍କ ମୃତ୍ତିକା ସ୍ୱାସ୍ଥ୍ୟ କାର୍ଡ ଯୋଜନା, ପ୍ରଧାନମନ୍ତ୍ରୀ ଫସଲ ବୀମା ଯୋଜନା ଏବଂ ପ୍ରଧାନମନ୍ତ୍ରୀ ଉଜ୍ଜଳା ଯୋଜନା ସମ୍ପର୍କରେ ଅଧିକ ସଚେତନ କରାଇବା ପାଇଁ ଉତ୍ସାହିତ କରିଥିଲେ ।
ନେପାଳ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ନେପାଳ ଗସ୍ତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ବକ୍ତବ୍ୟ ନିମ୍ନରେ ଦିଆଗଲା – “ଚତୁର୍ଥ ବିମଷ୍ଟେକ ଶିଖର ସମ୍ମିଳନୀରେ ଅଂଶଗ୍ରହଣ କରିବା ଲାଗି ଦୁଇ ଦିନିଆ ଗସ୍ତରେ ଯାଇ 30-31 ଅଗଷ୍ଟରେ ମୁଁ କାଠମାଣ୍ଡୁରେ ଉପସ୍ଥିତ ରହିବି । ଏହି ଶିଖର ସମ୍ମିଳନୀରେ ମୋର ଅଂଶଗ୍ରହଣ ପଡ଼ୋଶୀଙ୍କ ସହିତ ଉତ୍ତମ ସମ୍ପର୍କ ସ୍ଥାପନ ଲାଗି ଭାରତର ସର୍ବାଧିକ ପ୍ରାଥମିକତାକୁ ପ୍ରତିଫଳନ କରୁଛି ଏବଂ ପଡ଼ୋଶୀଙ୍କ ସହିତ ଉତ୍ତମ ସମ୍ପର୍କ ବୃଦ୍ଧି କରି ଦକ୍ଷିଣ-ପୂର୍ବ ଏସିଆରେ ଆମ ସମ୍ପର୍କକୁ ଆହୁରି ନିବିଡ଼ କରିବା ଲାଗି ଆମ ପ୍ରତିବଦ୍ଧତାକୁ ଦର୍ଶାଉଛି । ଏହି ଶିଖର ସମ୍ମିଳନୀ କାଳରେ, ଆମ କ୍ଷେତ୍ରୀୟ ସହଯୋଗକୁ ଆହୁରି ସମୃଦ୍ଧ କରିବା, ବାଣିଜ୍ୟ ସମ୍ପର୍କକୁ ଆହୁରି ବଢ଼ାଇବା ଏବଂ ଏକ ଶାନ୍ତିପୂର୍ଣ୍ଣ ଏବଂ ସମୃଦ୍ଧ ବଙ୍ଗୋପସାଗର କ୍ଷେତ୍ର ନିର୍ମାଣ କରିବା ଲାଗି ଆମର ସମ୍ମିଳିତ ପ୍ରୟାସ ସମ୍ପର୍କରେ ସମସ୍ତ ବିମଷ୍ଟେକ ନେତୃତ୍ୱଙ୍କ ସହିତ ମୁଁ ଆଲୋଚନା କରିବି । ଶିଖର ସମ୍ମିଳନୀର ବିଷୟବସ୍ତୁ “ଏକ ଶାନ୍ତିପୂର୍ଣ୍ଣ, ସମୃଦ୍ଧ ଏବଂ ନିରନ୍ତର ବଙ୍ଗୋପସାଗର କ୍ଷେତ୍ର ଦିଗରେ” ଆମକୁ ଆମର ପାରସ୍ପରିକ ଆକାଂକ୍ଷା ଏବଂ ଆହ୍ୱାନର ସମ୍ମୁଖୀନ ହେବା ଲାଗି ମିଳିତ ପ୍ରୟାସ କରିବା ଲାଗି ବଳ ଯୋଗାଇବ । ମୋର ଦୃଢ଼ ବିଶ୍ୱାସ ଯେ ଚତୁର୍ଥ ବିମଷ୍ଟେକ ଶିଖର ସମ୍ମିଳନୀ ବର୍ତ୍ତମାନ ସୁଦ୍ଧା ବିମଷ୍ଟେକ ଦିଗରେ ହୋଇଥିବା ଅଗ୍ରଗତିକୁ ଆହୁରି ଦୃଢ଼ ଭାବେ ଆଗେଇ ନେବ ଏବଂ ଏକ ଶାନ୍ତିପୂର୍ଣ୍ଣ ଏବଂ ସମୃଦ୍ଧ ବଙ୍ଗୋପସାଗର କ୍ଷେତ୍ର ପ୍ରତିଷ୍ଠାରେ ମାର୍ଗଦର୍ଶନ କରିବ । ବିମଷ୍ଟେକ ଶିଖର ସମ୍ମିଳନୀ କାଳରେ ମୁଁ ବାଂଲାଦେଶ, ଭୂଟାନ, ମିଆଁମାର, ଶ୍ରୀଲଙ୍କା ଏବଂ ଥାଇଲାଣ୍ଡର ନେତାମାନଙ୍କ ସହିତ ଆଲୋଚନା କରିବାର ସୁଯୋଗ ପାଇବି । ମୁଁ ମଧ୍ୟ ନେପାଳର ମାନନୀୟ ପ୍ରଧାନମନ୍ତ୍ରୀ କେପି ଶର୍ମା ଓଲିଙ୍କ ସହ ବୈଠକରେ ଯୋଗ ଦେବାକୁ ଆଗ୍ରହର ସହ ଅପେକ୍ଷା କରିଛି । ମେ 2018ରେ ମୋର ଶେଷ ନେପାଳ ଗସ୍ତ ପର ଠାରୁ ଦ୍ୱିପାକ୍ଷିକ ସମ୍ପର୍କରେ ହୋଇଥିବା ଅଗ୍ରଗତିର ସମୀକ୍ଷା ଏହି ଅବସରରେ କରାଯିବ । ପଶୁପତିନାଥ ମନ୍ଦିର ପରିସରରେ ନେପାଳ ଭାରତ ମୈତ୍ରୀ ଧର୍ମଶାଳା ଉଦଘାଟନ କରିବାର ସୌଭାଗ୍ୟ ମୋତେ ଏବଂ ପ୍ରଧାନମନ୍ତ୍ରୀ ଓଲିଙ୍କୁ ପ୍ରାପ୍ତ ହେବ ।”
ଆଷାଢୀ ଏକାଦଶୀ ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଷାଢୀ ଏକାଦଶୀ ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି । ଶ୍ରୀ ମୋଦୀ ପୂର୍ବର ମନ କି ବାତର ଏକ ଛୋଟ ଉଦ୍ଧୃତାଂଶ ମଧ୍ୟ ସେୟାର କରିଥିଲେ ଯେଉଁଥିରେ ସେ ୱାର୍କରୀ ପରମ୍ପରା ଏବଂ ପନ୍ଦରପୁରର ଈଶ୍ୱରତା ବିଷୟରେ କହିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆଷାଢୀ ଏକାଦଶୀର ପବିତ୍ର ଅବସରରେ ଶୁଭେଚ୍ଛା । ଭଗବାନ୍ ବିଠଲଙ୍କ ଆଶୀର୍ବାଦ ଆମ ଉପରେ ରହିପାରିବ ଏବଂ ଆମ ସମାଜରେ ସୁଖର ଆବେଗ ରହିବ । ପୂର୍ବର ମନ କି ବାତ୍‍ରୁ ଏକ ଛୋଟ ଉଦ୍ଧୃତାଂଶ ସେୟର କରୁଛି ଯେଉଁଥିରେ ଆମେ ୱାର୍କରୀ ପରମ୍ପରା ଏବଂ ପନ୍ଦରପୁରର ଈଶ୍ୱରଙ୍କ ବିଷୟରେ କହିଥିଲୁ ।” ପ୍ରଧାନମନ୍ତ୍ରୀ ଦେହୁରେ ଦେଇଥିବା ତାଙ୍କ ଭାଷଣର ଭିଡିଓ ମଧ୍ୟ ସେୟାର କରିଛନ୍ତି ଯେଉଁଠାରେ ସେ କିଛି ସପ୍ତାହ ପୂର୍ବରୁ ସନ୍ଥ ତୁକାରାମ ଜୀଙ୍କୁ ଉତ୍ସର୍ଗୀକୃତ ଏକ ମନ୍ଦିରର ଉଦଘାଟନ କରିଥିଲେ । ସେ ଟୁଇଟ୍‍ କରିଛନ୍ତି: “କିଛି ସପ୍ତାହ ପୂର୍ବରୁ ମୁଁ ସନ୍ଥ ତୁକାରାମ ଜୀଙ୍କୁ ଉତ୍ସର୍ଗୀକୃତ ଏକ ମନ୍ଦିରର ଉଦଘାଟନ କରିବା ପାଇଁ ଦେହୁରେ ଥିଲି । ମୋର ଅଭିଭାଷଣରେ ମୁଁ ତାଙ୍କର ଉତ୍ତମ ଶିକ୍ଷାକୁ ଗୁରୁତ୍ୱ ଦେଇଥିଲି ଏବଂ ମହାନ ୱାର୍କରୀ ସାଧୁ ତଥା ଦର୍ଶକମାନଙ୍କଠାରୁ ଆମେ କଣ ଶିଖିବା ସେ ବିଷୟରେ କହିଥିଲି ।” ଅଧିକନ୍ତୁ, ୱାର୍କରୀ ପରମ୍ପରା ଉପରେ ପ୍ରଧାନମନ୍ତ୍ରୀ ତାଙ୍କ ଭାଷଣ ସେୟାର କରିଥିଲେ ଯାହା ସେ ଗତ ବର୍ଷ ନଭେମ୍ବରରେ ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଗତ ବର୍ଷ ନଭେମ୍ବରରେ, ମୁଁ ପ୍ରମୁଖ ପ୍ରକଳ୍ପଗୁଡିକ ପାଇଁ ଭିତ୍ତି ପ୍ରସ୍ତର ସ୍ଥାପନ କରିବାର ଗୌରବ ପାଇଥିଲି ଯାହା ପନ୍ଦରପୁରରେ ଆଧ୍ୟାତ୍ମିକ ପର୍ଯ୍ୟଟନକୁ ବୃଦ୍ଧି କରିବ । ଭାରତର ଯୁବକମାନଙ୍କ ମଧ୍ୟରେ ୱାର୍କରୀ ପରମ୍ପରାକୁ ଆହୁରି ଲୋକପ୍ରିୟ କରିବା ପାଇଁ ଏହା ଆମ ପ୍ରୟାସର ଏକ ଅଂଶ ।”
ପ୍ରଧାନମନ୍ତ୍ରୀ ଟେଲିଫୋନ୍‍ ଯୋଗେ ଜର୍ମାନୀ ଚାନସେଲର ମାନ୍ୟବର ଓଲାଫ ସ୍କୋଲାଜଙ୍କ ସହ କଥା ହୋଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜର୍ମାନୀର ଚାନସେଲର ମାନ୍ୟବର ଓଲାଫ ସ୍କୋଲାଜଙ୍କ ସହ ଫୋନରେ କଥା ହୋଇଛନ୍ତି । ପ୍ରଧାନମନ୍ତ୍ରୀ ମାନ୍ୟବର ସ୍କୋଲାଜଙ୍କୁ ତାଙ୍କର ଚାନସେଲର ନିଯୁକ୍ତି ପାଇଁ ଅଭିନନ୍ଦନ ଜଣାଇଛନ୍ତି । ପୂର୍ବତନ ଚାନସେଲର ମାନ୍ୟବର ଆଞ୍ଜେଲା ମର୍କେଲଙ୍କ ଭାରତ–ଜର୍ମାନୀ ରଣନୀତିକ ଭାଗିଦାରୀକୁ ମଜବୁତ କରିବାରେ ଅବଦାନ ପାଇଁ ପ୍ରଶଂସା କରିଛନ୍ତି ଏବଂ ମାନ୍ୟବର ସ୍କୋଲାଜଙ୍କ ନେତୃତ୍ୱରେ ଏହି ସକରାତ୍ମକ ଗତି ଜାରି ରଖିବାକୁ ଅପେକ୍ଷା କରିଥିବା କହିଛନ୍ତି । ଦୁଇ ନେତା ଏକମତ ହୋଇଥିଲେ ଯେ ନୂତନ ଜର୍ମାନ ସରକାର ଏବଂ ଭାରତର ନିଜସ୍ୱ ଅର୍ଥନୈତିକ ଦୃଷ୍ଟିକୋଣରୁ ଘୋଷିତ ଶାସନ ପ୍ରାଥମିକତା ମଧ୍ୟରେ ମହତ୍ୱପୂର୍ଣ୍ଣ ସମନ୍ୱୟ ରହିଛି । ନିବେଶ ଏବଂ ବାଣିଜ୍ୟ ଲିଙ୍କକୁ ପ୍ରୋତ୍ସାହିତ କରିବା ସହିତ ଜାରି ରହିଥିବା ସହଯୋଗ ପଦକ୍ଷେପଗୁଡ଼ିକର ସମ୍ଭାବନାକୁ ସେମାନେ ସମୀକ୍ଷା କରିଥିଲେ । ନୂତନ କ୍ଷେତ୍ରରେ ସହଯୋଗ ଏବଂ ବିନିମୟକୁ ଅଧିକ ବ୍ୟାପକ କରିବାର ସମ୍ଭାବନା ଉପରେ ସେମାନେ ସହମତ ହୋଇଥିଲେ । ବିଶେଷ ଭାବରେ, ସେମାନେ ଜଳବାୟୁ କାର୍ଯ୍ୟାନୁଷ୍ଠାନ ଏବଂ ସବୁଜ ଶକ୍ତି କ୍ଷେତ୍ରରେ ନୂତନ ସହଯୋଗ ଉପରେ ପଦକ୍ଷେପ ଆରମ୍ଭ କରିବା ସହିତ ଉଭୟ ଦେଶକୁ ଜଳବାୟୁ ପ୍ରତିଶ୍ରୁତି ହାସଲ କରିବାକୁ ସକ୍ଷମ କରିବାକୁ ଆଶା ପ୍ରକଟ କରିଛନ୍ତି । ପ୍ରଧାନମନ୍ତ୍ରୀ ମାନ୍ୟବର ସ୍କୋଲାଜ ଏବଂ ଜର୍ମାନବାସୀଙ୍କୁ ନୂତନ ବର୍ଷ ପାଇଁ ଶୁଭେଚ୍ଛା ଜଣାଇଛନ୍ତି ଏବଂ ଦ୍ୱିପାକ୍ଷିକ ଆନ୍ତଃ – ସରକାରୀ ପରାମର୍ଶର ପରବର୍ତ୍ତୀ ବୈଠକ ପାଇଁ ତାଙ୍କୁ ଶୀଘ୍ର ଭେଟିବାକୁ ଅପେକ୍ଷା କରିଥିବା କହିଛନ୍ତି ।
ମହାରାଷ୍ଟ୍ର ବସ ଦୁର୍ଘଟଣାରେ ମୃତକଙ୍କ ଉଦ୍ଦେଶ୍ୟରେ ପ୍ରଧାନମନ୍ତ୍ରୀଙ୍କ ଶୋକ

ମହାରାଷ୍ଟ୍ରର ପାଲଘର ଜିଲ୍ଲାରେ ଏକ ବସ ଦୁର୍ଘଟଣାରେ ମୃତକଙ୍କ ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ମହାରାଷ୍ଟ୍ରର ପାଲଘରରେ ଘଟିଥିବା ବସ ଦୁର୍ଘଟଣା ଅତ୍ୟନ୍ତ ଦୁଭାର୍ଗ୍ୟଜନକ । ମୃତବ୍ୟକ୍ତିଙ୍କ ପରିବାର ସହିତ ମୋର ଗଭୀର ସମବେଦନା ରହିଛି । ଏବଂ ଆହତଙ୍କ ଆଶୁ ଆରୋଗ୍ୟ କାମନା ପାଇଁ ପ୍ରାର୍ଥନା କରୁଛି । ମହାରାଷ୍ଟ୍ର ସରକାର ମୃତାହତଙ୍କୁ ସମସ୍ତ ସମ୍ଭାବ୍ୟ ସହାୟତା ଯୋଗାଇ ଦେବେ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆଗ୍ରାରେ ଉନ୍ନତ ଓ ଅଧିକ ସୁନିଶ୍ଚିତ ଜଳ ଯୋଗାଣ ପାଇଁ ଗଙ୍ଗାଜଳ ପ୍ରକଳ୍ପର ଶୁଭାରମ୍ଭ କଲେ ପ୍ରଧାନମନ୍ତ୍ରୀ;

ଆଗ୍ରାରେ ବିକାଶ ଓ ପର୍ଯ୍ୟଟନ ଭିତ୍ତିଭୂମିର ସମ୍ପ୍ରସାରଣ ପାଇଁ ବ୍ୟାପକ ପ୍ରୋତ୍ସାହନ ପ୍ରଦାନ କରି ପ୍ରଧାନମନ୍ତ୍ରୀ ଆଜି ଆଗ୍ରା ସହର ଏବଂ ପାଶ୍ୱର୍ବର୍ତ୍ତୀ ଅଂଚଳ ପାଇଁ 2900 କୋଟି ଟଙ୍କାର ବିକାଶମୂଳକ ପ୍ରକଳ୍ପଗୁଡ଼ିକର ଉଦଘାଟନ କରିଥିଲେ । ପ୍ରଧାନମନ୍ତ୍ରୀ ରାଷ୍ଟ୍ର ଉଦ୍ଦେଶ୍ୟରେ ଗଙ୍ଗାଜଳ ପ୍ରକଳ୍ପକୁ ସମର୍ପିତ କରିଥିଲେ, ଯାହା ଆଗ୍ରକୁ ଉନ୍ନତ ଏବଂ ଅଧିକ ସୁନିଶ୍ଚିତ ଜଳଯୋଗାଣ କରିବ । ଏଥିପାଇଁ 2880 କୋଟି ଟଙ୍କା ଖର୍ଚ୍ଚ କରାଯାଇଛି । ଗଙ୍ଗାଜଳ ପ୍ରକଳ୍ପ ମାଧ୍ୟମରେ ଆଗ୍ରାକୁ 140 ଘନଫୁଟ ଗଙ୍ଗାଜଳ ଅଣାଯିବା ଲାଗି ଲକ୍ଷ୍ୟ ରଖାଯାଇଛି । ଏହା ସହରର ଜଳଯୋଗାଣ ଆବଶ୍ୟକତାକୁ ପୂରଣ କରିବ । ଆଗ୍ରା ସ୍ମାର୍ଟ ସିଟି ପାଇଁ ସମନ୍ୱିତ କମାଣ୍ଡ ଏବଂ ନିୟନ୍ତ୍ରଣ କେନ୍ଦ୍ର ଲାଗି ପ୍ରଧାନମନ୍ତ୍ରୀ ଆଧାରଶିଳା ରଖିଥିଲେ । ସୁରକ୍ଷା ଏବଂ ନିରାପତ୍ତା ଉଦ୍ଦେଶ୍ୟରେ ସମଗ୍ର ଆଗ୍ରା ସହର ଉପରେ ନଜର ରଖିବା ଏବଂ ଅନୁଧ୍ୟାନ କରିବା ଲାଗି ଏହି ପ୍ରକଳ୍ପ ଅଧୀନରେ ସିସିଟିଭି ସଂଯୋଗ କରାଯିବ । ଏହା ଆଗ୍ରାକୁ ଏକ ଆଧୁନିକ ବିଶ୍ୱସ୍ତରୀୟ ସ୍ମାର୍ଟ ସିଟିରେ ପରିଣତ କରିବ, ଯାହା ଏକ ପ୍ରମୁଖ ପର୍ଯ୍ୟଟନ ଲକ୍ଷ୍ୟସ୍ଥଳକୁ ସୁହାଇବ । ଏଥିଲାଗି 285 କୋଟି ଟଙ୍କା ଖର୍ଚ୍ଚ କରାଯିବ । ଆଗ୍ରାର କୋଠି ମୀନାବଜାରଠାରେ ଆଜି ଏକ ସାଧାରଣ ସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ଗଙ୍ଗାଜଳ ପ୍ରକଳ୍ପ ଏବଂ ସିସିଟିଭି କ୍ୟାମେରା ସଂଯୋଗ ଆଦି ଆଗ୍ରାକୁ ସ୍ମାର୍ଟ ସିଟିରେ ପରିଣତ କରିବା ଦିଗରେ ଏକ ପଦକ୍ଷେପ । ଏସବୁ ସୁବିଧା ପର୍ଯ୍ୟଟକମାନଙ୍କୁ ଆକୃଷ୍ଟ କରିବ ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ଆୟୁଷ୍ମାନ ଭାରତ ଯୋଜନା ଅଧୀନରେ ପ୍ରଧାନମନ୍ତ୍ରୀ ଆଗ୍ରାର ଏସଏନ ମେଡ଼ିକାଲ କଲେଜର ଉନ୍ନତିକରଣ ଲାଗି ଶିଳାନ୍ୟାସ କରିଥିଲେ । ଯାହାର ଫଳସ୍ୱରୂପ 200 କୋଟି ଟଙ୍କା ବ୍ୟୟରେ ମହିଳା ହସପିଟାଲର ମାତୃତ୍ୱ ବିଭାଗରେ 100 ଶଯ୍ୟା ବିଶିଷ୍ଟ ଏକ ବିଭାଗ ଖୋଲାଯି । ଯାହାଦ୍ୱାରା ସମାଜର ଦୁର୍ବଳ ବର୍ଗଙ୍କ ଲାଗି ସ୍ୱାସ୍ଥ୍ୟ ଏବଂ ମାତୃତ୍ୱ ଯତ୍ନ ମିଳିପାରିବ । ପ୍ରଧାନମନ୍ତ୍ରୀ ଆୟୁଷ୍ମାନ ଭାରତ ଯୋଜନାର ପ୍ରଶଂସା କରିଥିଲେ ଏବଂ କହିଥିଲେ ଯେ ଏହି ଯୋଜନା ଆରମ୍ଭ ହେବାର 100 ଦିନ ମଧ୍ୟରେ 7 ଲକ୍ଷ ଜନସାଧାରଣ ଏଥିରୁ ଉପକୃତ ହୋଇସାରିଲେଣି । ସାଧାରଣବର୍ଗଙ୍କ ଗରିବଙ୍କ ପାଇଁ 10% ସଂରକ୍ଷଣ ବିଷୟରେ, ପ୍ରଧାନମନ୍ତ୍ରୀ ଏହାକୁ ଏକ ସଠିକ ଦିଗରେ ପଦକ୍ଷେପ ବୋଲି କହିଥିଲେ । ସେ ଏହା ସ୍ପଷ୍ଟ କରିଥିଲେ ଯେ ଅନ୍ୟ ବର୍ଗର ଛାତ୍ରଛାତ୍ରୀଙ୍କୁ ପ୍ରଭାବିତ ନକରିବା ଲାଗି ସରକାର ବିଭିନ୍ନ ଶିକ୍ଷାନୁଷ୍ଠାନରେ ଅଧିକ ସଂଖ୍ୟକ ପଦବୀ ସୃଷ୍ଟି କରୁଛନ୍ତି । ପ୍ରଧାନମନ୍ତ୍ରୀ କହିଥିଲେ, “ସାଧାରଣ ବର୍ଗର ଗରିବଙ୍କ ପାଇଁ ଉଚ୍ଚଶିକ୍ଷା, ବୈଷୟିକ ଏବଂ ପେସାଦାର ଶିକ୍ଷାନୁଷ୍ଠାନରେ ଶିକ୍ଷଣ ସୁବିଧା ସୁନିଶ୍ଚିତ କରିବା ଲାଗି ଆମେ ଏକ ବୃହତ ପଦକ୍ଷେପ ନେଇଛୁ । ଆମେ ମଧ୍ୟ ଉଚ୍ଚ ଶିକ୍ଷଶନୁଷ୍ଠାନରେ ସିଟ ସଂଖ୍ୟା ଦଶ ପ୍ରତିଶତ ବୃଦ୍ଧି କରିଛୁ । ଆମେ ଏପରି ଏକ ବ୍ୟବସ୍ଥା କରିବୁ ନାହିଁ ଯାହା କାହାଠାରୁ ଅଧିକାର ଛଡ଼ାଇନେବ” । ତାଙ୍କ ସରକାରଙ୍କ ପ୍ରାଥମିକତା ଉପରେ ଗୁରୁତ୍ୱାରୋପ କରି ପ୍ରଧାନମନ୍ତ୍ରୀ ଦୋହରାଇଥିଲେ ଯେ ପଞ୍ଚଧାରା-ବିକାଶର ପାଞ୍ଚଟି ଧାରା ଦେଶର ପ୍ରଗତି ପାଇଁ ଗୁରୁତ୍ୱପୂର୍ଣ୍ଣ । ଏଗୁଡ଼ିକ ହେଉଛି ଶିଶୁଙ୍କ ପାଇଁ ଶିକ୍ଷା, କୃଷକଙ୍କ ପାଇଁ ଜଳସେଚନ, ଯୁବକମାନଙ୍କ ପାଇଁ ଜୀବିକା, ବୟସ୍କଙ୍କ ପାଇଁ ଔଷଧ ଏବଂ ପ୍ରତ୍ୟେକଙ୍କ ଅଭିଯୋଗର ସମଧାନ । ଆଗ୍ରାର ପଶ୍ଚିମ ଭାଗ ପାଇଁ ଅମୃତ ଯୋଜନା ଅଧୀନରେ ସ୍ୱେରେଜ ନେଟୱାର୍କ ପ୍ରକଳ୍ପ ନିମନ୍ତେ ପ୍ରଧାନମନ୍ତ୍ରୀ ଶିଳାନ୍ୟାସ କରିଥିଲେ । ଏହି ପ୍ରକଳ୍ପ ଦ୍ୱାରା 50 ହଜାରରୁ ଅଧିକ ଘରେ ପରିମଳ ସୁବିଧା ଉନ୍ନତ ହୋଇପାରିବ ।
ପ୍ରଧାନମନ୍ତ୍ରୀ ସ୍ୱାମୀ ବିବେକାନନ୍ଦଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍ୱାମୀ ବିବେକାନନ୍ଦଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମହାନ ସ୍ୱାମୀ ବିବେକାନନ୍ଦଙ୍କୁ ତାଙ୍କ ଜୟମନ୍ତୀରେ ମୁଁ ଶ୍ରଦ୍ଧାଞ୍ଜଳି ଅର୍ପଣ କରୁଛି । ତାଙ୍କର ଜୀବନ ଜାତୀୟ ପୁନଃ ର୍ନିମାଣ ପାଇଁ ଉତ୍ସର୍ଗୀକୃତ ଥିଲା । ସେ ଅନେକ ଯୁବକଙ୍କୁ ରାଷ୍ଟ୍ର ର୍ନିମାଣ ଦିଗରେ କାର୍ଯ୍ୟ କରିବାକୁ ଉତ୍ସାହିତ କରିଛନ୍ତି । ସେ ଆମ ଦେଶ ପାଇଁ ଯେଉଁ ସ୍ୱପ୍ନ ଦେଖିଥିଲେ ଆସନ୍ତୁ ତାକୁ ସାକାର ପାଇଁ ମିଳିତ ଭାବରେ କାର୍ଯ୍ୟ କରିବା ।”